Føroya Lærarafelag og Føroya Pedagogfelag geva ilt av sær í skrivið seinnapartin. Men hetta er ógrundað, tí uppskotið er ikki tað, tey leggja tað út til. Uppskotið sigur:“ Løgtingið heitir á landsstýrið um at gera neyðugar lógarbroytingar sum tryggja, at lærarar og námsfrøðingar, sum eru settir sum tænastumenn, fáa møguleika, eins og aðrir tænastumenn, at arbeiða eftir at teir eru fyltir 67 ár, um teir hava ynski og orku til tess.“ Sum eg skilji, hava áðurnevndu fakfeløg í 1992 fingið avtalu við landstýriðum at lærarar og pedagogar, sum eru tænastumenn, SKULU faraúr starvið, tá tey eru 67 ár, men fáa pensjón, sum um tey høvdu arbeitt til tey vóru 70 ár. Hetta uppskot skal sjálvandi ikki broyta rættin í hesi avtalu. Tvs. hóast hetta uppskot, so verður hesin rættur framvegis galdandi. Men uppskotið vil geva enn ein møguleika. Um lærari ella námfrøðingur ynskir at arbeiða eftir 67 ár, skulu tey fáa møguleikan til tað og ikki verða tvinga til hús.